গ্যারেট প্রাইস

উইলিয়াম গ্যারেট প্রাইস (২১ নভেম্বর, ১৮৯৬ - ৮ এপ্রিল, ১৯৭৯) ছিলেন একজন আমেরিকান শিল্পী, ব্যঙ্গচিত্রী এবং চিত্রকর। তিনি দ্য নিউ ইয়র্কারে ব্যঙ্গচিত্র ও প্রচ্ছদ চিত্র এবং শিশুদের বইয়ের চিত্রের জন্য বিখ্যাত।

 প্রাথমিক জীবন এবং শিক্ষা 
গ্যারেট ক্যানসাসের বুকাইরাসে জন্মগ্রহণ করেন এবং ওয়াইমিংয়ের সারাটোগার একটি খামারে বড় হন। তিনি একজন পুরানো আমলের গ্রাম্য ডাক্তারের (যাঁরা রোগীদের দেখতে ঘোড়ার গাড়িতে ভ্রমণ করতেন) ছেলে। ছোটবেলা থেকেই গ্যারেট প্রাণী এবং মানুষের স্কেচ আঁকতে শুরু করেন। তিনি ওয়াইমিং বিশ্ববিদ্যালয়ে পড়াশোনা করেছেন। বিশ্ববিদ্যালয়ের লাইব্রেরিতে তার কাজের একটি সংগ্রহ রয়েছে। তিনি শিকাগোর আর্ট ইনস্টিটিউটে শিল্পকলা অধ্যয়ন করেন যেখানে নিউ ইয়র্কার ব্যঙ্গচিত্রকার পেরি বার্লো, অ্যালিস হার্ভে এবং হেলেন ই. হোকিনসনের সাথে তার বন্ধুত্ব হয়।

গ্যারেট বিয়ে করেন পেনসিলভানিয়ার ল্যাট্রোবের বাসিন্দা ফ্লোরেন্স সেমলারকে (মৃত্যু ১৯৭৩)। তারা কানেটিকাটের ওয়েস্টপোর্টে থাকতেন এবং কানেটিকাটের স্টোনিংটনে মিস্টিক নদীর মোহনায় ম্যাসনস দ্বীপে তাদের একটি গ্রীষ্মকালীন বাড়ি ছিল যেখানে তাদের বন্ধু, শিল্পী হারবার্ট স্টুপসও গ্রীষ্মকাল কাটাতেন।

 কর্মজীবন 
গ্যারেট প্রথম কাজ শুরু করেন দ্য কানসাস সিটি স্টারের একজন রিপোর্টার-ব্যঙ্গচিত্রী হিসেবে। পরবর্তীতে তিনি শিকাগো ট্রিবিউনের জন্য চিত্রকর্ম করেন এবং একটি পূর্ণ-পৃষ্ঠার কমিক স্ট্রিপ আঁকেন। প্রথম বিশ্বযুদ্ধের সময় তিনি নৌবাহিনীর প্রকাশনাগুলিতে অবদানকারী শিল্পী হিসেবে কাজ করেছিলেন।

 দ্য নিউ ইয়র্কার 
ডান|থাম্ব|দ্য নিউ ইয়র্কারের জন্য গ্যারেটের প্রথম প্রচ্ছদ (১ আগস্ট, ১৯২৫)
গ্যারেট দ্য নিউ ইয়র্কারে অর্ধ শতাব্দীরও বেশি সময় ধরে কাজ করেছেন। তিনি শত শত ব্যঙ্গচিত্র এবং ১০০টি প্রচ্ছদ এঁকেছেন, যার মধ্যে দুটি ১৯২৫ সালে প্রকাশিত হয়েছিল। এগুলি ছিল দুটি মাসিক পত্রিকার প্রথম বর্ষের প্রচ্ছদ ("হিট ওয়েভ", ১ আগস্ট, এবং "প্যারিস ক্যাফে", ২৯ আগস্ট)।

থমাস পাওয়ারস পরবর্তী দশকগুলিতে গ্যারেটের প্রচ্ছদগুলিকে কখনও কখনও "একটি অত্যাশ্চর্য, বিষণ্ণ সৌন্দর্য" হিসাবে বর্ণনা করেছেন, বিশেষ করে, "১৯৫৬ সালের সার্কাস রাণীদের হাতির পিঠে চড়ে রিংয়ে আসার প্রচ্ছদ, ১৯৪৯ সালের স্প্রিং বল মাঠে একাকী একটি ছেলের হোম প্লেটে স্লাইডিংয়ের প্রচ্ছদ, এবং ১৯৫১ সালের প্রচ্ছদ যেখানে শরৎ কালে গাছের পাতাগুলি শীতের জন্য বন্ধ থাকা গ্রীষ্মকালীন বাড়ির ওপর ঝরে পড়ছে - একজন স্বামী গাড়িতে অপেক্ষা করছেন এবং তার স্ত্রী পড়ে থাকা শেষ ফুলগুলি সংগ্রহ করছেন।" তার শেষ আঁকা প্রচ্ছদটি ১৯৭৩ সালের গ্রীষ্মে প্রকাশিত হয়েছিল, সেই বছরেই তার স্ত্রী মারা যান।

 সচিত্র বই 
গ্যারেটের কাজের একটি সংগ্রহ হলো ড্রয়িং রুম অনলি (১৯৪৬), যার মধ্যে মূলত নিউ ইয়র্কার পত্রিকার ব্যঙ্গচিত্রগুলি রয়েছে।

২০১৬ সালে সানডে প্রেস বুকস গ্যারেটের শিকাগো ট্রিবিউন কমিক স্ট্রিপটি হোয়াইট বয় ইন স্কাল ভ্যালি নামে একটি বই হিসেবে প্রকাশ করে। ১৯৩৩ সালের শরৎকালে শুরু হওয়া এই স্ট্রিপটির নাম ছিল হোয়াইট বয়। এখানে একটি রোগা শ্বেতাঙ্গ ছেলেকে দেখানো হয়েছিল যাকে আধুনিক সংস্কৃতি এবং প্রযুক্তির সাথে অপরিচিত একটি ভারতীয় উপজাতি বন্দী করে এবং শেষে দত্তক নেয়। এর প্রেমিকা ছিল স্টারলাইট নামে একটি সাহসী মেয়ে। কিন্তু সে "লিটল স্কোয়া" নামে পরিচিত ছিল। থমাস পাওয়ারস তার ২০১৬ সালে দ্য নিউ ইয়র্ক রিভিউ অফ বুকসে গ্যারেটের ওপর তার প্রবন্ধ লিখতে গিয়ে স্টারলাইট সম্বন্ধে বর্ণনা করেছেন "তার ঠোঁটগুলো ছিল ক্লারা বো-এর মতো চুম্বনযোগ্য" এবং "এবং সে "হোয়াইট বয়ের পূর্ণ মনোযোগ কেড়ে নিয়েছিল"। এর তিন বছরের জীবনকালের মধ্যে, প্রায় অর্ধেক পথ চলার পর, মোটামুটি ১৫০টি সংখ্যার মধ্যে এই কমিক স্ট্রিপটি একটি সমসাময়িক বা আধুনিক রূপ ধারণ করে, যদিও তখনও এতে পৌরাণিক পশ্চিমী আবহ বজায় ছিল। চরিত্রগুলি তাদের স্বতন্ত্র ইণ্ডিয়ান (আদিবাসী আমেরিকান) রীতিনীতি এবং পোশাক ত্যাগ করে; স্ট্রিপটির নতুন নামকরণ করা হয় স্কাল ভ্যালি। এছাড়া "লিটল স্কোয়া" চরিত্রটির নাম বদলে রাখা হয় ডোরিস, যে তখন জোধপুরি প্যান্ট এবং বুট পরা শুরু করে।

 যে বইয়ের ছবি একেঁছেন 

 ফিলিস ম্যাকগিনলির লেখা "হাজব্যাণ্ডস আর ডিফিকাল্ট অর দ্য বুক অফ অলিভার আমেস" (১৯৪১)
 মেরি ন্যাশের লেখা "হোয়াইল মিসেস কভারলেট ওয়াজ অ্যাওয়ে " (১৯৫৮)
 মেরি ন্যাশের লেখা মিসেস কভারলেট'স ম্যাজিশিয়ানস (১৯৬০)
 মেরি ন্যাশের লেখা "মিসেস কভারলেট'স ডিটেকটিভস" (১৯৬৫)
 ফ্রান্সেস গ্রে প্যাটনের লেখা দ্য ফাইনার্স থিংস অফ লাইফ (১৯৫১) ( ডড, মিড অ্যাণ্ড কোম্পানি )
 ফ্রান্সেস গ্রে প্যাটন (ডড, মিড) এর লেখা "গুড মর্নিং, মিস ডাভ " (১৯৫৪)

 তথ্যসূত্র 

 বহিঃসংযোগ 



বিষয়শ্রেণী:ওয়াইয়োমিং বিশ্ববিদ্যালয়ের প্রাক্তন শিক্ষার্থী
বিষয়শ্রেণী:প্রথম বিশ্বযুদ্ধে মার্কিন যুক্তরাষ্ট্রের নৌবাহিনীর কর্মী
বিষয়শ্রেণী:স্কুল অফ দ্য আর্ট ইনস্টিটিউট অফ শিকাগোর প্রাক্তন শিক্ষার্থী
বিষয়শ্রেণী:শিকাগোর শিল্পী
বিষয়শ্রেণী:২০শ শতাব্দীর মার্কিন পুরুষ শিল্পী
বিষয়শ্রেণী:১৯৭৯-এ মৃত্যু
বিষয়শ্রেণী:১৮৯৬-এ জন্ম